EVROPSKA KOMISIJA Bruselj, 12.7.2022 COM(2022) 333 final POROČILO KOMISIJE EVROPSKEMU PARLAMENTU IN SVETU o „zavezah za zaupanje v statistiko“ držav članic, kot predpisuje Uredba (ES) št. 223/2009 Evropskega parlamenta in Sveta z dne 11. marca 2009













POROČILO KOMISIJE EVROPSKEMU PARLAMENTU IN SVETU o „zavezah za zaupanje v statistiko“ držav članic, kot predpisuje Uredba (ES) št. 223/2009 Evropskega parlamenta in Sveta z dne 11. marca 2009 1.Uvod 1.1.Uredba (ES) št. 223/2009 o evropski statistiki To je tretje poročilo, ki ga je Komisija pripravila v skladu z Uredbo (ES) št. 223/2009 o evropski statistiki in zlasti členom 11(4), ki določa: „Komisija na podlagi letnih poročil, ki jih pošiljajo države članice, redno spremlja zaveze držav članic, ki se po potrebi posodabljajo. […] Komisija do 9. junija 2018 in nato vsaki dve leti Evropskemu parlamentu in Svetu poroča o objavljenih zavezah, po potrebi pa tudi o poročilih o napredku.“ Prvo poročilo je bilo objavljeno leta 2018, drugo pa leta 2020. 1.1.Zaveza za zaupanje v statistiko Koncept zaveze za zaupanje v statistiko (v nadaljnjem besedilu: zaveza) je nastal zaradi izboljšanja okvira kakovosti za statistiko. Prvič je bil opisan v sporočilu Komisije iz leta 2011. Namen koncepta je vključiti nacionalne vlade v prevzemanje odgovornosti za stopnjo skladnosti države s Kodeksom ravnanja evropske statistike (v nadaljnjem besedilu: kodeks). Kodeks določa standard za razvoj, pripravo in izkazovanje evropske statistike. Temelji na 16 načelih v zvezi z institucionalnim okoljem, statističnimi postopki in rezultati. Njegov cilj je zagotoviti, da evropska statistika ni le relevantna, pravočasna in točna, temveč tudi skladna z načeli strokovne neodvisnosti, nepristranskosti in objektivnosti. Zaveza vzpostavlja povezavo med kodeksom in vlado države članice, ki je prej manjkala. V skladu s členom 11(3) Uredbe (ES) št. 223/2009 je zaveza instrument, ki si „dodatno prizadeva za zagotavljanje zaupanja javnosti v evropsko statistiko in napredka pri izvajanju statističnih načel iz Kodeksa ravnanja“, sprejele pa naj bi jo tako države članice kot tudi Komisija. V uvodni izjavi 17 Uredbe (EU) 2015/759 je navedeno tudi, da bi morala zaveza „vključevati posebne zaveze vlade te države članice za izboljšanje ali ohranjanje pogojev za izvajanje Kodeksa ravnanja“. 1.2.Medsebojni strokovni pregledi evropskega statističnega sistema (ESS) Eurostat in nacionalni statistični organi vseh držav članic in držav Efte oblikujejo partnerstvo za pripravo evropske statistike, imenovano evropski statistični sistem (ESS). Da bi zagotovili kakovost svoje statistike, so člani ESS oblikovali skupni okvir kakovosti, katerega temelj je kodeks. Poleg zavez so pomemben instrument za zagotavljanje izvajanja skupnega okvira kakovosti in s tem kakovosti evropske statistike medsebojni strokovni pregledi ESS, ki se redno izvajajo za oceno skladnosti članov s kodeksom. Medsebojni strokovni pregledi ESS se izvajajo redno in vključujejo samoocene, obiske držav in poročilo o medsebojnem strokovnem pregledu za vsako državo, v katero so vključena priporočila za izboljšavo, ki zajemajo ukrepe za izboljšavo in njihovo letno spremljanje, ki ga izvaja Eurostat. Dva prejšnja kroga medsebojnih strokovnih pregledov sta bila opravljena v obdobjih med letoma 2006 in 2008 ter letoma 2013 in 2015, sedanji, tretji krog pa poteka od leta 2021 do leta 2023. 2.Pregled zavez za zaupanje in poročil držav 2.1.Splošne določbe

V skladu s členom 11 Uredbe (ES) št. 223/2009 morajo države članice vzpostaviti in objaviti zavezo ali vsaj posredovati Komisiji in objaviti poročilo o napredku pri izvajanju kodeksa in o prizadevanjih za vzpostavitev zaveze. Komisija zaveze redno spremlja na podlagi letnih poročil, ki jih pošiljajo države članice. 2.2.Oblika zaveze Uredba (ES) št. 223/2009 ne določa pravil o obliki zaveze. Vendar morajo zaveze vključevati posebne zaveze glede politike ter biti predstavljene in pripravljene tako, da se zagotovijo ustrezni pogoji za visokokakovostno statistiko. Države članice, ki menijo, da zavezo predstavljajo nekateri deli njihove zakonodaje, se na splošno sklicujejo na posebne pravne določbe, ki so pomembne za izboljšanje in ohranjanje pogojev za izvajanje kodeksa, in poročajo o nedavnem razvoju dogodkov. Države članice, ki so vzpostavile samostojne zaveze, so o njih obvestile Komisijo in jih javno objavile. V oddelku 2.2.1 spodaj je pregled pomembnega razvoja dogodkov v zvezi z obstoječimi zavezami, o katerem se je poročalo v letih 2020 in 2021. 2.2.1.Nacionalna zakonodaja, ki predstavlja zaveze Hrvaška: novi zakon o uradni statistiki je začel veljati marca 2020. Hrvaškemu statističnemu uradu zagotavlja strokovno neodvisnost in podporo, ki ju potrebuje za ohranjanje in izboljšanje pogojev za izvajanje kodeksa. Izboljšane so bile določbe o imenovanju in razrešitvi generalnega direktorja ter pripravljene določbe o sodelovanju in usklajevanju v okviru statističnega sistema ter nova podlaga za financiranje. Pri pripravi načrtovane samostojne zaveze so poročali o znatnem napredku. Češka: zaveza je bila objavljena 28. februarja 2018. Vlada je v letih 2020 in 2021 še naprej v celoti upoštevala načelo strokovne neodvisnosti češkega statističnega urada, ki je dejavno spodbujal načela strokovne neodvisnosti in ravnal skladno z njimi. Danska: nacionalni statistik je v letih 2020 in 2021 pripravil nove obvezne smernice za kakovost na podlagi kodeksa, ki vključujejo spremljanje in poročanje vladi ter so podlaga za nacionalni postopek izvrševanja. Finska: zadevni nacionalni zakon o statistiki je v postopku pregledovanja in bo Parlamentu predstavljen v letu 2022. Francija: postopek, da se v pravo vključi strokovna neodvisnost pri statistiki, dobro napreduje. Ministrstvo za kulturo je že ustrezno spremenilo uredbo. V zvezi z ustreznostjo virov je bila podpisana večletna pogodba, ki zagotavlja, da bodo cilji doseženi in da bo notranje upravljanje izboljšano. Obisk v okviru medsebojnega strokovnega pregleda EES je bil opravljen že leta 2021. Italija: obisk v okviru medsebojnega strokovnega pregleda EES bo opravljen konec leta 2022. V letih 2020 in 2021 je bila posodobljena politika kakovosti statističnega urada, preoblikovan je bil odbor za kakovost in odobrena je bila druga izdaja italijanskega kodeksa ravnanja statistike. Prizadevanja za pripravo samostojne zaveze se nadaljujejo. Nizozemska: v letih 2020 in 2021 je bilo sprejetih veliko ukrepov za izboljšanje skladnosti s kodeksom. Nizozemski statistični urad je na primer leta 2020 objavil novo strategijo za človeške vire za obdobje 2020–2025 in prejel več certifikatov ISO. Španija: zaveza se izvaja kot del nacionalnega načrta za statistiko za obdobje 2021–2024 in naknadnih letnih programov. Na posebnem spletišču nacionalnega statističnega urada je mogoče najti povzetek državljanov o zavezi ter povezave do vseh večletnih načrtov in letnih programov od leta 2016 dalje. Slovaška: zavezo oblikuje zakon o državni statistiki. Leta 2021 je bil spremenjen, da bi se to pojasnilo in da bi se izvajala načela kodeksa. Druge države članice, ki menijo, da zavezo predstavlja nacionalna zakonodaja, in ki v zadnjih dveh letih niso poročale o večjih spremembah, so: Avstrija, Nemčija, Estonija, Latvija, Litva, Luksemburg, Madžarska, Poljska in Portugalska. 2.2.2.Samostojne zaveze Bolgarija: